
LIETUVA IR LENKIJA NĖRA VARŽOVĖS KELYJE | NATO 


Jau ateinančiais metais Lietuvos kariai dalyvaus taikos 
palaikymo akcijose kaimyninės Lenkijos taikos bataliono 
gretose, o dar po metų - 1997-aisiais - planuojama sukurti 
bendrą Lietuvos ir Lenkijos taikdarių junginį. Tai pirmadienį 
sostinėje surengtoje spaudos konferencijoje patvirtino Lenkijos 
gynybos ministras Zbigniew Okonski ir Lietuvos krašto apsaugos 
ministras Linas Linkevičius. 

Bendro bataliono kūrimo projektas ir kiti klausimai aptarti 
pirmadienį oficialų trijų dienų vizitą Lietuvoje pradėjusio 
Lenkijos gynybos ministro susitikimuose su Lietuvos vadovais. 
Kaip žinoma, tokią bendradarbiavimo idėją šiemet vasario mėnesį 
lankydamasis Lenkijoje pasiūlė Lietuvos Prezidentas Algirdas 
Brazauskas. 

Lenkijos gynybos ministerijos vadovo ir jį lydinčios 
delegacijos derybose su Lietuvos krašto apsaugos ministerijos 
pareigūnais nemažai dėmesio skirta ir kitam bendram, - oro 
erdvės kontrolės sistemos projektui. 

Lietuvos krašto apsaugos ministro teigimu, dvišalis 
regioninis bendradarbiavimas gynybos srityje neabejotinai 
sutrumpins Lietuvos ir Lenkijos kelią į strateginį tikslą, - 
tapti NATO narėmis. Z. Okonski pabrėžė, jog reikia atmesti 
klaidingą nuostatą, kad Lietuva ir Lenkija ar kitos Vyšehrado 
šalys yra varžovės kelyje į NATO ir vienų valstybių įsijungimas 
į aljansą sukiudys tai padaryti kitoms. 


V.LANDSBERGIS: BALTIJOS VALSTYBIŲ SAUGUMĄ GALI GARANTUOT | 
VAKARAI 


Šalies politikai privalo nuolat priminti Vakarams, kad 
Lietuva siekia tapti NATO nare. Konkretūs pasiūlymai dėl 
greitesnio integravimosi į šią organizaciją gali būti teikiami, 
be kita ko, įgyvendinant programą "Partnerystė taikos labui". 
Tai pirmadienį spaudos konferencijoje pabrėžė Tėvynės sąjungos 
(Lietuvos konservatorių) pirmininkas Vytautas Landsbergis, 
komentuodamas savo pareiškimą dėl santykių su Rusija. 

Pastaruoju metu, sakoma pareiškime, vėl siūloma siekti gerų 
Lietuvos santykių su Rusija, toliau juos normalizuoti. Dažnai 
tai siūloma ne tuo adresu, nes visas Lietuvos išsivadavimas 
1989-1991 metais buvo gerų tarpvalstybinių santykių siekis. 
Normalizuojant Lietuvos santykius su Rusija, esminės gairės 
buvo 1991 metų liepos 29 d. tarpvalstyvinių santykių pagrindų 
sutartis, po to 1992 metų rugsėjo 8 d. susitarimas per 
vienerius metus išvesti Rusijos kariuomenę ir 1993 metų 


rugpjūčio 31 d. - to susitarimo įvykdymas. 

Vėlesnėje Rusijos raidoje išryškėjo siekis atkurti 
viešpatavimą kaimyninėms šalims, vėl įtraukti jas į savo 
orbitą. Gal tai ir laikoma gerais santykiais, tačiau tąsyk 


nesutinkančios paklusti valstybės bus kaltinamos, jog nenori 
"gerų" santykių, sako V.Landsbergis. 

Kuomet iš Vakarų mums siūloma siekti Lietuvos saugumo per 
normalius santykius su Rusija, atrodo, pamirštama šių dienų 
Rusijos politinė tikrovė. Ji tokia, kad mes tik per savo šalies 
saugumą galime laimėti normalius, nesatelitinius santykius su 
Rusija, o ne atvirkščiai, pabrėžė V. Landsbergis. 

Jis sakė, jog tik tada, kai Rusijos valdžia įsitikins, kad 
nebegali atsiimti ir vėl valdyti Baltijos valstybių, - pati 


normalizuos santykius, atsisakys bauginimų, ekonominio ir 
politinio spaudimo. Todėl, Vytauto Landsbergio nuomone, Rusijos 
draugai Vakaruose pasielgtų teisingai, garantuodami Baltijos 
valstybių, tarp jų ir Lietuvos, saugumą. < 


